Document ID: 32006L0053

KOMISIJAS DIREKTĪVA 2006/53/EK
(2006. gada 7. jūnijs),
ar ko groza Padomes Direktīvu 90/642/EEK attiecībā uz maksimālajiem pieļaujamajiem fenbutatīnoksīda, fenheksamīda, ciazofamīda, linurona, triadimefona/triadimenola, pimetrozīna un piraklostrobīna atlieku daudzumiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimāli pieļaujamā daudzuma noteikšanu konkrētos augu izcelsmes produktos un uz tiem, ieskaitot augļus un dārzeņus (1), un jo īpaši tās 7. pantu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (2), un jo īpaši tās 4. panta 1. punkta f) apakšpunktu,
tā kā:
(1)
Saskaņā ar Direktīvu 91/414/EEK par atļaujām izmantot augu aizsardzības līdzekļus konkrētām kultūrām atbild dalībvalstis. Šādu atļauju pamatā jābūt novērtējumam, kā šādi līdzekļi iedarbojas uz cilvēku un dzīvnieku veselību un kā tie ietekmē vidi. Elementi, kas jāņem vērā šādā novērtējumā, ietver iedarbību uz darba veicējiem un apkārtējiem cilvēkiem, ietekmi uz sauszemes, ūdens un gaisa vidi, kā arī ietekmi uz cilvēkiem un dzīvniekiem, tiem patērējot atliekas, kas palikušas uz apstrādātām kultūrām.
(2)
Maksimālie pieļaujamie atlieku daudzumi atspoguļo minimālo pesticīdu daudzumu, kas vajadzīgs, lai efektīvi aizsargātu augus, un ko izmanto tādā veidā, lai atlieku daudzums būtu pēc iespējas mazāks un pieņemams no toksikoloģiskā viedokļa, jo īpaši attiecībā uz paredzamo devu uzturā.
(3)
Maksimālie pieļaujamie pesticīdu atlieku daudzumi, uz ko attiecas Direktīva 90/642/EEK, ir pārskatāmi, un tos var mainīt, lai ņemtu vērā jaunus vai izmainītus lietojumus. Komisijai ir paziņota informācija par jauniem vai izmainītiem fenbutatīnoksīda, fenheksamīda, ciazofamīda, linurona, triadimefona/triadimenola, pimetrozīna un piraklostrobīna lietojumiem.
(4)
Saskaņā ar Kopienā izmantotajām procedūrām un praksi, ņemot vērā Pasaules Veselības organizācijas publicētās pamatnostādnes (3), ir novērtēta šo pesticīdu iedarbība uz patērētājiem visas dzīves laikā, lietojot pārtikas produktus, kuros var būt minēto pesticīdu atliekas. Pamatojoties uz minētajiem novērtējumiem, jānosaka tāds maksimālais pieļaujamais šo pesticīdu atlieku daudzums, lai nodrošinātu, ka netiek pārsniegta pieļaujamā dienas deva.
(5)
Saskaņā ar Kopienā pašlaik izmantotajām procedūrām un praksi, ņemot vērā Pasaules Veselības organizācijas publicētās pamatnostādnes, pimetrozīnam, linuronam, triadimenolam, piraklostrobīnam un fenbutatīnoksīdam, kam pastāv akūtā standartdeva, ir novērtēta akūtā iedarbība uz patērētājiem, ko rada katrs atsevišķs pārtikas produkts, kurā var būt minēto pesticīdu atliekas. Ir ņemti vērā Augu zinātniskās komitejas atzinumi, jo īpaši konsultācijas un ieteikumi par patērētāju aizsardzību no pārtikas produktiem, kas apstrādāti ar pesticīdiem (4). Pamatojoties uz pimetrozīna, linurona, triadimenola, piraklostrobīna un fenbutatīnoksīda devas novērtējumu, jānosaka tāds maksimālais pieļaujamais šo piecu pesticīdu atlieku daudzums, lai nodrošinātu, ka netiek pārsniegta akūtā standartdeva. Par citām vielām pieejamās informācijas izvērtējums liecina, ka akūtā standartdeva nav vajadzīga un tādēļ nav vajadzīgs arī īstermiņa novērtējums.
(6)
Par maksimālo pieļaujamo atlieku daudzumu jānosaka minimālais analītiski nosakāmais daudzums, ja augu aizsardzības līdzekļu atļauto lietojumu rezultātā nerodas nosakāmi pesticīdu atlieku daudzumi pārtikas produktā vai uz tā vai ja attiecīgos līdzekļus nav atļauts izmantot, vai ja par dalībvalstu atļautajiem lietojumiem nav iesniegti vajadzīgie dati, vai ja nav iesniegti šādi vajadzīgie dati par tāda veida lietojumiem trešās valstīs, kuru rezultātā rodas atliekas tādos pārtikas produktos vai uz tādiem pārtikas produktiem, kas var iekļūt apritē Kopienas tirgū.
(7)
Tādēļ ir lietderīgi noteikt jaunu maksimālo pieļaujamo šo pesticīdu atlieku daudzumu.
(8)
Tas, ka Kopienas līmenī tiek noteikti vai mainīti maksimālie pieļaujamie atlieku pagaidu daudzumi, neliedz dalībvalstīm noteikt maksimālos pieļaujamos atlieku pagaidu daudzumus attiecībā uz fenheksamīdu, ciazofamīdu, linuronu, pimetrozīnu un piraklostrobīnu saskaņā ar Direktīvas 91/414/EEK 4. panta 1. punkta f) apakšpunktu un tās VI pielikumu. Četru gadu periods ir uzskatāms par pietiekamu, lai apstiprinātu turpmākus šo vielu lietojumus. Kopienā noteiktajiem maksimālajiem pieļaujamajiem atlieku pagaidu daudzumiem pēc tam jākļūst par galīgajiem.
(9)
Tāpēc Direktīva 90/642/EEK ir attiecīgi jāgroza.
(10)
Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 90/642/EEK I pielikumā kategorijā “2. Svaigi vai termiski neapstrādāti, saldēti vai žāvēti dārzeņi, v) Lapu dārzeņi un svaigi garšaugi, a) Salāti un tamlīdzīgi” starp ierakstiem “Platlapu cigoriņi (endīvijas)” un “Pārējie” iekļauj ierakstus “Krustziežu dzimtas dārzeņu lapas un stublāji” un “Rukolas salāti”.
2. pants
Direktīvas 90/642/EEK II pielikuma A daļu groza saskaņā ar šīs direktīvas pielikumu.
3. pants
1. Dalībvalstis vēlākais līdz 2006. gada 8. decembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto tiesību aktu noteikumus un minēto aktu un šīs direktīvas atbilstības tabulu.
Dalībvalstis piemēro minētos tiesību aktus no 2006. gada 9. decembra, izņemot attiecībā uz piraklostrobīnu, jo šajā gadījumā dalībvalstis šos tiesību aktus piemēro no 2007. gada 21. aprīļa.
Kad dalībvalstis pieņem minētos aktus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāma tāda atsauce.
2. Dalībvalstis dara Komisijai zināmus valsts tiesību aktu galvenos noteikumus, ko tās pieņem jomā, uz kuru attiecas šī direktīva.
4. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2006. gada 7. jūnijā

Labels: 20
17
6